Gavana i ba tage naha kuki naha na Itali,
inoke Pol alonau ge todibula enuna al i pek tolohaveyan wali tohouwa etega elana alana Diuliyasi ge ni matahikagil.
Diuliyasi iya i miminaa tolohaveyan wali boda bwabwatana etega gamwanaa alana hi ba,
“Sisa wana tolohaveyan.”
Inoke ha gaiheya waga etega i noem Adalamitiyam,
waga o tage i kukuki i nana labi Eisiya panuwana ona elal.
Ha gaiha wagaa yaka ha kuki,
aloma ge Alistako gagama Tesalonaika,
Masidoniya ana labiya.
Ha alutukik,
lan i gan yaka ha tan Saidoni.
Inoke Diuliyasi Pol i muloluan ge i talamwan i na wana heliyamwau i kitel ge bugul bolo i kaubwa elana hi pek.
Ha kuki al,
yaa mana i yu palima inoke ha alunoek Saipilosi ligumwina elana.
Silisiya ge Pampiliya hogana elana ha alupanet ha na ha tan panuwa Maila,
Laisiya ana labi elana.
Tolohaveyan wali tohouwa waga etega i pwawaa panuwa o elana,
i noem Aleksendaliya tage i nana Itali,
inoke i ba ge ha hepapanet.
Wama alalau i pulowan,
inoke lan i gewi kekeisi kekeisi ha alulok ana siga ha tan panuwa Naidas labenaa.
Mana i yu pahanal,
nige bosowaina naha alupasapuek awomeya,
inoke ha liliyasalek taval Kiliti buhunaa,
alana hi ba Salimon,
ge ha alunoek Kiliti liguligumwina elana.
Wama alalau i pulowan,
inoke ha alalauwa ya panuwa labenaa,
ana siga ha na ha tan panuwa alana Galowa Waiwaisana,
iyoho panuwa Leisiya labenaa.
Lan hi gewi iyaka ha apanak ge Gegi ana Yakiyakil ana Lan ana sauga iyaka i mowasi,
inoke mana nanakina ana sauga iyaka i telipuna,
nige bosowaina al alalau waiwaisana.
Inoke Pol i baek elal i ba,
“Tonowakau,
ya kite ebo panuwa ya ta aluluwai,
wala alalau nige ni wawaisi,
nasi waga ginebi ana usan ta payaomal,
ge i ola al gamagalau yawaliliya.”
Yaa tolohaveyan wali tohouwa nige i lalaegan te Pol wana baaba elana,
i golugoluwa ya te waga ana kapten ge tonwaga wali baaba elana.
Galowa o nige i wawaisi tage naha miminaa to mana ana sauga elana,
inoke gamagalau hi gewi hi nuwatu binimala naha kuki naha na Pinikis ge mana naha palmate.
Pinikis iya Kiliti galowana etega,
awona eluwa yavanaa ge yalasa.
I telipuna yavana gigilena i towa,
inoke hi nuwatu tage nasi wali nuwatu ni paolaolaek bosowaina naha alutukik naha na Pinikis.
Yaka anka hi momol heyan,
ha kuki ge ha alunoek taval Kiliti labenaa.
Yaa sauga nige i yayapu yaka mana gasigasisena hot i towa,
alana hi ba “Aluwab Gasigasisena”,
i yu lowanem taval tuwanaa.
Inoke mana waga i lol ge nige bosowaima naha alukalivai,
yaka hi pialiyoho ya,
mana totona waga i yu pwapwati.
Sauga ha liliha taval kekeisi Koda elana,
inoke liguligum kekeisi ha pwawaa to.
Yaka ha logasisi abwe dingi ha momol heyan ge ha am hikan bubun.
Dingi hi am hikan i mowasi,
yaka wedega hi momol painan waga tuwanaa inoke waga hi otukan.
Hi lovakun eba naha luna eteti elal bolo hi miminaa labi Libiya,
inoke mwegan hi gogon palo,
yaka mana waga i logugui-an.
Mana iyoho ya i gagagasisi,
inoke lan labuina elana waga ana usan hi yoho papalo.
Lan etonina elana inoke totoliya nimaliyaa waga ana etuwalali hi bugulan ge hi yoho palo.
Lan i gewi nige sabwelu o ebo putum etega ha kikite,
ge mana iyoho ya i towatowa gagasisi.
Inoke abwe ha nuwatu nige al bosowaima mwal etega naha pwawa.
Sauga i yapu bolo wagaa nige hi aanan,
inoke Pol i talmilil mataliyaa ge i ba,
“Tonowakau,
binimala valila no baaba nuku hago ge nige Kiliti ta eeguluwan,
he nige nak ya ta pwapwawa ge nige bugubugul ta yoyohi.
Yaa sauga ya na baewa eliyamiu,
nuku atimatuwa!
Nige etega yawalina ni papayaomal,
waga ya te nasi ni nak.
Bulin,
Yabowaine toto ya abulilek-an ge ya kululu elana,
wana anelose i nem i talmilil labewa,
ge i ba,
‘Pol,
bahi lovakun!
Owa nasi nu talmilil Sisa wana kot elana,
ge Yehoba wana mulolu eliyam kaiwena inoke nasi bolo alomwau ku alalau gegewel nihi mwal al.’
Tonowakau,
atemiu ni matuwa,
kaiwena Yehoba ya abulilek-an nasi ni ginol ni ola wana baaba eliyau.
Yaa bugul maisena,
abwe ta luna taval etega elana.”
Bulin potinina elana ama iyoho hoga Mediteleiniya elana ha ananpwapwati,
yaka bulin nuwana waga ana totuwalali hi nuwatu tage iyaka ha nem panuwa etega labenaa.
Inoke limwan ana eluviluvi hi ahe hi alipalo ge i pamasal hoga ana milau teti seben mitas.
Sauga kekeisi al inoke hi alipalo al ge hi pwawa hoga ana milau tuwenti seben mitas.
Hi lovakun eba waga ni an heyan eteti pwatanaa,
inoke anka esopali hi alipaloek aipunaa ge hi awanun wali yabowaine ona elal tage etimwawa lan ni gan.
Waga ana totuwalali hi telipuna tage waga nihi loluwai,
inoke hi na dingi hi pakuki palo ge wali epakuna hi ginol tage nihi na anka enuna al nihi alipaloek uyawanaa.
Yaa Pol i baek tolohaveyan avaliya ge wali tohouwa elal i ba,
“Ebo waga ana totuwalali nige nihi miminaa wagaa,
he nige bosowaina mwal ta pwawa.”
Inoke tolohaveyan dingi ana hihiu hi gotomwal,
yaka dingi i gaisogu.
Lan i gangan,
Pol gamagalau gegewel i ba pagasisel aanan nihi an i ba,
“Lan potin iyaka i mowasi ku nuwanuwatu nabi inoke ku minamina ya,
nige ku aanan.
Sauga ya na baewa eliyamiu,
aanan enuna nuku an,
inoke tuwamiu ni gasisi ge bosowaina nuku mwal.
Tunahot nige kokowamiu pupunona etega ni nanak.”
Baaba ya i baunan enaa,
yaka beleid enuna i ahe ge gegewel mataliyaa i ba mulolu Yehoba elana,
inoke i pigebal ge i telipuna i anan.
Yaka gegewel ateliya i matuwa,
inoke aanan enuna hi ahe hi an.
Bolo ha gaiheya waga o elana ama gewi 276.
Ha anan ana siga ama luvi i pwawa,
inoke witi bolo ha usan wagaa ha yoho papalo hogaa ge waga ni aimweyaha.
Lan i gan i mwananal,
waga ana totuwalali panuwa hi kite,
yaa hi nuwa gewagewa hapanuwa o.
Yaa galowa etega hi kite gilesana i gan,
inoke hi nuwatu ebo bosowailiya inoke nihi na waga nihi palili palunaa to.
Anka ali hihiu hi gotomwa yohil,
ge i ola al yabyab ali hihiu hi lekel ge hi pakuki palol al hoga gamwanaa.
Inoke mwegan toto uyawanaa hi vai heyan ge mana i yu pakal,
yaka waga i tapalelu galowa kaiwena.
Yaa waga i liliheyana eteti pwatanaa,
yaka i luna.
Uyawana i luna bubun,
nige bosowaina ni lamwalamwaniu,
ge aipuna bagol i tagalekaleka-an.
Tolohaveyan wali nuwatu tage todibula nihi tagapaaligal,
inoke bahi etega ni gagayu tuk panuwaa ge ni lolou.
Yaa tolohaveyan wali tohouwa i lopwalil,
kaiwena nuwana Pol yawalina ni pwamwal.
Inoke i ba gamagalau bolo gayugayu hi atena nihi supeni lau houwa inoke nihi gayu tuk panuwaa,
ge bolo enuna waga ginolina ona nihi ahe ali evatan.
Inoke kamwasa o elana gegewema ha gayu tuk panuwaa ge ha mwal.
Sauga ha gaiha datuwa,
inoke ha hago age taval o alana Melita.
Towoho wali pagan i waisi hot eliyama.
Ginaha bwabwatana hi ton,
kaiwena kehe i lau ge panuwa i tultul,
inoke gegewema hi ahema ge ha amwaligu.
Yaka Pol i na kewadi ana kin etega i ahe,
i teliteli tuk ginaha gamwanaa,
inoke kalakalas kaiwena mwata nanakina etega i tagilem kewadi ana kin gamwanaa,
i na Pol nimana i alahikan.
Towoho hi kite mwata i kukuki Pol nimanaa,
inoke hi pebaaba-agil hi ba,
“Tau ya totaulol etega te.
Bwagana nak i lou luwai hogaa,
yabowaine toto alana Logugui Sasapona nige i tatalam tage ni molu.”
Yaa Pol mwata i tagayoho i na i tal ginaha gamwanaa,
ge iya nige tuwana i bwebwe.
Gamagalau hi matamatan hi nuwatu tage Pol tuwana ni lolon o ebo ni gaisogu ge ni aliga.
Hi matamatan sauga i yapu nige bugul etega i gagan Pol elana,
inoke wali nuwatu hi pil ge hi ba,
“Tau ya iya yabowaine etega.”
Pabiliyas,
iya taval o wali tonowak bwabwatana,
wana panuwa ge wana bilibili enuna iyoho labi toto ha miminaa gegelinaa.
Inoke iya i ahema ha na wana limiya ge lan eton i matahikagima bubun.
Pabiliyas tamana i kasiyebwa,
tuwana i waiwai ge tinena i sanisani,
iya iyoho i kenukenu wana abakenuwa.
Pol i na i tuk i kite,
yaka i awanun Yehoba elana,
ge nimana i teli pwatanaa,
inoke i pwamolu.
Bugul ya Pol i ginol enaa,
inoke tokasiyebwa gegewel taval o elana hi nem ge ha pwamolol.
Inoke hi muloluagima nabiyan,
ge mulaa wama sauga kuki elana bugul bolo nunuwama alalau kaiwena,
hi usan wagaa.